Автобус
Автобу̀с (съкращение от автомобил + омнибус) в български език е навлязъл най-вероятно  през руски авто̀бус; в разговорния език често се нарича и рейс) се нарича моторно превозно средство за превозване на пътници с повече от 8 места за сядане без мястото на водача. Автобусите с дължина по-малка от 5 m обикновено се наричат микробуси. През последните години думата микробус се употребява все по-рядко за сметка на бус, минибус, ван и миниван. 

Автобусите обикновено се движат по определен маршрут и спират на точно определени места за качване и слизане на пътниците, наречени спирки, като спазват времево разписание.

История 
Първият автобус е произведен през 1801 г. от Ричард Тревитик, а неговата демонстрация се състои на 24 декември същата година в Камборн, Корнуол (Англия). Това е машина с парен двигател, която може да вози 8 пътника.

Първият електрически автобус се появява в Лондон през 1886 г. Той се е движил със средна скорост 11,2 km/h.

Първият в света автобус с двигател с вътрешно горене, работещ с бензин, е построен в Германия през 1894 – 1895 години от завода „Benz“. Той побира 8 пътника и се е движил по 15-километрово трасе между немските градове Зиген, Нетфен и Дойц.

В България първият „български“ автобус се появява през 1928 г., когато майстор-коларят Рачо Вълков Джамбов започва изработването на каросерии в град Орхание, днес Ботевград, за нуждите на пътническия превозвач Иван Вълков.

Автобуси в София 

Градският транспорт в София разполага с автобуси марка BMC 220 SLF. Сглобявани са в Турция. Със заем от Европейската банка за възстановяване и развитие СКГТ купува 50 броя съчленени автобуса МВ O345 G Conecto. През декември месец 2003 г. АП Земляне пуска по линия 83 15 броя МВ O345 G Conecto с инвентарни борд-номера от 1101 до 1115. До края на януари 2004 тръгват и останалите 25 броя от 1116 до 1123 по линия 83 и от 1125 до 1141 по линия 11. В АП Малашевци от февруари 2004 по линия 280 тръгват 10 броя МВ O345 G Conecto с номера от 2161 до 2170.

Производители 
 Autosan
 BMC
 Чавдар
 ACEV (Mercedes-Benz, MAN, Renault)
 Dietrich Véhicules
 Durisotti (PSA, Fiat, Renault Trucks)
 Ernst Auwärter (Mercedes-Benz)
 Evobus (Mercedes-Benz, Setra)
 Fast Concept Car (Renault, Mercedes-Benz)
 Gépébus (PVI)
 Gruau
 Heuliez
 Irisbus (Renault Trucks, IVECO, Matra)
 Ikarus
 KING LONG
 MAN Group (MAN Group)
 Mercedes-Benz
 Neoplan
 Novabus
 Renault
 Scania
 Setra
 Solaris Bus & Coach
 Solbus
 SOR
 Tedom
 Temsa
 Volvo
 Van Hool
 VDL Bova

Източници